كنت كنقول أن الإسلاميين خاصهم يوصلو للحكم باش مايبقاش المشروع ديالهم مشروع بديل مطروح فالسوق، باش مايبقاوش يسوقولينا راسهم على أنهم مخلصي البلاد من الشرور والفساد ، باش يبانو على حقيقتهم على أنهم بحال لخريين أو أسوأ كاع، وباش يزيد يقتانع بنادم بلي أن الإرادة الشعبية ماهي إلا مصيبة قد تصيب هاد الوطن، إرادة سكان القوادس تجسدت أخيرا على شكل حكومة يقودها سي عبديلاه بنكيران، وكحال سكان القوادس فهم خوافون فيهم غي البلابلا، يتراجعون عند اول مواجهة ، وهكذا حصل للامباويين فلكم أرغدو وأزبدوا وكشكشو على مهرجان موازين أيام تواجدهم في المعارضة والآن وأثناء حكمهم خدامين بمقولة العين بصيرة واليد قصيرة ولي معندو سيدو عندو لالاه، ومن منا لم يذكر بسيمة الحقاوي وهي تكشكش على شاكيرا وتصفها بالعاهرة وسط البرلمان، علما أن شاكيرا قدمت لبلدها ما لم يقدمه وزراء حزب لامبة مجموعين ، السيد قارية ومثقفة وكتقرى وتكتب وتغني بستة لغات، بالإظافة الى أن جمعيتها الخيرية خسرات شي 30 مليون دولار لبناء مدارس وجامعات للطلبة الدراوش المتفوقين كولشي على حساب شاكيرا، فداك الوقت كانت بسيمة محيحة وهاهي الآن ورفاقها ملي ولاو فموقع سلطة عرات عليهم جينيفير سوؤاتهم، وخلاتهم غي كيشوفو، وحتى دون خوان العدالة والتنمية ملي دوا راه رعف، ومن عند رئيس الحكومة شخشيا، الناس ماقادين على صداع، كيصحاحو غي علينا حنا، أما موالين الحانوت مايقدوش عليهم وللى يهبطو ليهم الريدو. ملي كنت ففرانسا كانوا السهرات هوما التسلية ديالنا الوحيدة وكنا كنتسناو موازين على أحر من الجمر، باش نخضرو عويناتنا ونشطو ونتمزكو، حيث كنكونوا تقهرنا طيلة السنة بالخيط البيض وأخطر المجرمين، ومداولة ومنار والحب المستحيل والحب الاسود، وفالوقت لي كنت أنا تم كانت جات جيسي جي ، بداك الكريصين الذي لا ينسى ، ونهار جابو ديب بوربل كانت تلك هي الحسرة الوحيدة لي طيلة تواجدي بفرانسا، لأنني ضيعت تلك السهرة لتلك المجموعة العظيمة من أرباب الروك، واظررت حينها الى توزيع كاس ديال الموناضا للشامبري كامل باش نتفرج على خاطري حيث الروك بالنسبة لهادوك لي كانوا معايا بحال الى شاد شي طورنوفيس وخاشيه ليهم فوذنيهم ، وحيث كاينة الديمقراطية فالشامبري فكان ذوق سكان القوادس هو لي غادي ينتاصر لولا الرأس مال لي خلاني نشري الأصوات لتحقيق العدالة ، هادشي نيت لي واقع لينا فموازين، حيث أن منظميه ممسوقين كاع لحزب لامبة وللقاعدة الشعبية ديالو المكونة من سكان لقوادس، لي أغلبهم موزعين بين منصات مهرجان موازين، سامرين على الشنتيت. جينيفير لوبيز أسطورة الدومينيكان التي لا تموت، والتي بنت بموهبتها وصوتها وابداعها ومؤخرتها إمبراطورية عظيمة من المال والجاه والفن، والتي لولا مهرجان موازين ما كنا نحلم برؤية عجيزتها التي دوخت بين أفليك وأردته حطاما، وبعده مارك أنتوني، والآن تقطع ألاف الكيلوميترات لكي تدوخ الحزب الحاكم الذي يتبجح زعيمه بأنه أنقذ المغرب من القلاقل السياسية ماشي هادوك لخريين، وهاهو يفتح فاهه أمام روعة أداء جي لو ، وتجاوب ألاف المغاربة معها ، ومتابعة الملايين لها على القناة العمومية التانية، ممعنين أيما إمعان في أن يظهرو لنا أن الحزب الحاكم محاكمش حتى الأعضاء ديالو، وأن الحاكمين الحقيقين هم الساهرين على راحة المغاربة ومتعتهم وسعادتهم وأنهم عارفين الخير ليهم أكثر من هادوك لي صوتوا ليهم، وأن الإرادة الملكية فالتغيير أقوى من أن تعرقلها عقليات قروسطية تتبجح في كل فرصة أن وجودها في المشهد السياسي هو نابع عن الإرادة الشعبية، وباش يعرفو المغاربة كلهم أنهم في حمى الدولة العميقة عمق علاقة الحب لي ربطات بين الوزيرين السابقين، وأنه واخا توصل العدل والإحسان للحكم كاع فراه الركائز لي تبنى عليها العهد الجديد ماغاداش تتزحزح قيد أنملة . ملحوظة على الهامش: كيفاش أخاي الماجيدي واش مكتفكرش تجيب طاقم كود يغني فمنصة السويسي والله يسامح فالخمسمئة مليون ، مال فاريل ويليامز باش حسن من أحمد نجيم بجوجهم كيلبسو سراول حمرين . 
موازين وصحاب لامبة. الإرادة الملكية فالتغيير أقوى من أن تعرقلها عقليات قروسطية تتبجح في كل فرصة أن وجودها في المشهد السياسي هو نابع عن الإرادة الشعبية